February 10, 2021 – Swartland Joernaal Skip to content
Roman's Pizza Malmesbury
Ekspo vir eers uitgestel
As alles volgens plan verloop het, sou die omgewing hierdie week 'n miernes van bedrywighede gewees het met die jaarlikse kykNET Buite Ekspo wat op die Môreson-plaas buite Malmesbury deur Trio Events aangebied word.
Dit is egter nie vanjaar die geval nie.
Weens die Covid19-pandemie se inperkings op sosiale bymekaarkomgeleenthede, is Marius Opperman, organiseerder, genoodsaak om die ekspo uit te stel tot 'n latere datum.
Die ekspo sou oorspronklik vanaf 12 tot 14 Februarie plaasgevind het.
Die buitelug-ekspo is verlede jaar vir die 10de keer aangebied en dit sou vanjaar vir die agste keer op Môreson gehou wees.
Om so 'n geleentheid te organiseer is geen maklike taak nie en volgens Opperman begin hulle reeds ses maande voor die tyd met die beplanning.
Uitstallers hoef egter nie bekommerd te wees nie, want die ooreenkoms tussen hulle en die organiseerder word net aangeskuif na die beskikbare datum.
"Ons kanselleer nie die geleentheid nie. Ons skuif net die datum aan."
Volgens Opperman het die verskuiwing van datums groot finansiële implikasies op hulle, aangesien hulle nie 'n inkomste kan genereer as hulle nie hul funksies aanbied nie.
Sport – Moorreesburg kroon rolbalkampioene
Francois van Zyl en Alta Vos is die klubkampioene in die mans- en dames enkelspel afdelings vir 2021.
Hulle het uitstekende spel gelewer maar die opponente het hulle goed laat werk vir die oorwinnings.
Francois is ook die Weskus enkelspel kampioen van die Weskus vir 2020.
Die goeie nuus is ontvang dat alle tipe spel van enkels tot vier-balle nou gespeel mag word onder Vlak 3 inperking en dus gaan Moorreesburg Rolbalklub se Besigheidsliga binnekort weer begin. Alle besighede word genooi om solank hulle spanne bymekaar te kry.
Jonk en oud is welkom om by die klub te kom rol. Julle het drie maande om dit uit te toets alvorens lidmaatskapgelde betaalbaar is. Kontak die President Johann Smuts by 076 693 1538 of die Wedstrydsekretaris, Kiewiet van Rooyen by 082 896 5826.
Die damvlakke van die voorsieningskanaal van die Wes-Kaap het Maandag op 81.7% gestaan, in vergelyking met verlede week se 83.4% en verlede jaar dieselfde tyd se 69.3%.
Die Bergrivier se vlak het Maandag op 81.9% gestaan. Verlede week het die damvlak op 83.9% gestaan en verlede jaar dieselfde tyd op 84.4%.
Die Laer-Steenbras is nou 76.8% vol, in vergelyking met verlede week se 79.1% en verlede jaar se 75.6%.
Die Theewaterskloofdam het Maandag op 85.4% gestaan. Verlede week was die dam 86.6% vol en 62.8% verlede jaar op dieselfde tyd. Die Wemmershoekdam was Maandag 82.3% vol, waar dit verlede week op 84.2% gestaan het. Verlede jaar was die dam dieselfde tyd 69.9% vol.
Die Voëlvleidam was Maandag 76.2% vol. Verlede week het die dam se vlak op 78.5% gestaan en verlede jaar op 70.6%. Bron: www.capetown.gov.za